SUNĂTOAREA                            
HYPERICUM PERFORATUM L. -FAM. HYPERICACEAE

Fr.: Millepertuis; G.: Johanneskraut; M.: Orbancfii; R.: Zveroboî abîknavennii.

Plantă ierboasă perenă, înaltă până la 1 m, având tulpină cilindrică, ramuri sterile la baza frunzelor, frunze opuse, sesile, ovale, cu punctuaţiuni negre şi altele transparente, flori numeroase, dispuse terminal, pe tip 5.

Partea utilizată. Părţile aeriene terminale înflorite (Herba Hyperici).

Ecologie, răspândire. Plantă cu o mare răspândire, sunătoarea este adaptată atât la ariditate, cât şi la umiditate excesivă; vegetează la lumină, cel mult la semiumbră. Suportă temperaturile joase şi este puţin pretenţioasă faţă de sol (reacţionînd însă pozitiv la un

conţinut mai mare în azot). Altitudinal vegetează de la câmpie până în zona montană (mai abundentă în zona deluroasă), în tăieturi de păduri, fâneţe, la marginea drumurilor şi a  pădurilor, în locuri necultivate. Se poate recolta în toată ţara, îndeosebi în Transilvania,

Muntenia (jud. Argeş, Buzău, Dîmboviţa, Giurgiu, Prahova), Oltenia (jud. Gorj, Mehedinţi, Olt, Vîlcea), Moldova (jud. Bacău, Botoşani,'Neamţ, Suceava, Vrancea), Dobrogea (jud. Tulcea).

Recoltare. Întreaga parte nelignificată, în plină înflorire, prin tăiere cu foarfecele sau cuţitul.

Principii active. Ulei volatil, fIavonozidul hiperozid, substanţă colorantă - hipericina, colină, rezine, fitoncide, beta caroten. Planta cultivată are un conţinut de hipericină de cca. 5 ori mai mare decât planta din flora spontană. Recoltarea este bine să se facă în timpul infloririi şi din locuri ferite de acţiunea substanţelor poluante (gaze de eşapament, coşuri de fum etc.) întrucât frunzele au o capacitate mare de adsorbţie.
Acţiune farmacologică. Cicatrizant; antiseptic; coleretic​ colagog;colestikinetic; antidiareic.

Recomandări majore. Diskinezii biliare, colecistite, alte afecţiuni hepatice. EXT.- Cataplasme sau băi locale cu infuzie concentrată (1 lingură la 100 ml apă); aplicaţii cu ulei.
Alte recomandări. INT. - Gastrite hiperacide, ulcer gastric; colită; diaree, enterite. 
EXT. Arsuri; răni deschise, purulente, ulceraţii învechite. Intră în formula ceaiurilor gastrice, hepatic, anticolitic.

Confuzii. La noi în ţară se mai întâlnesc şi alte specii de Hypericum, dar fără proprietăţi medicinale: H. elegans (floare de friguri) cu frunze lanceolate, tulpina în 4 muchii (la H. perforatum numai 2); H. maculatum cu frunze fără puncte transparente; H. hirsutum cu frunze păroase.
Mod de administrare. INT. - Infuzie (1 linguriţă la cană), 2-3 căni pe zi; ulei medicinal(20 g plantă macerată 12 ore în 20 ml alcool într-un vas închis, se adaugă 200 g ulei comestibil şi se fierbe 3 ore, agitându-se din timp în timp), se iau 2 linguriţe pe zi între mese.

CĂTINA                                                                                                     
HIPPOPHAE RHAMNOIDES L.- FAM. ELAEAGNACEAE.

Fr.: Argousier; G.: Sanddorn; M.: Homoktovis; R.: Ablepiha kruşinovidnaia.

Arbust spinos, cu peri stelaţi pe. tulpini şi pe frunzele îngust - lanceolate, flori unisexuate dioice (apar înaintea frunzelor), mici; gălbui, in inflorescenţe globuloase (cele bărbăteşti) şi mai alungite (cele femeieşti), fructe drupe false, portocalii, in ciorchini.

Partea utilizată. Fructele (Fructus Hippophae).
Ecologie, răspândire. Specie cu mare rezistenţă la secetă şi ger, nepretenţioasă faţă de sol, dezvoltându-se bine pe prundişuri, nisipuri, soluri crude,pe coaste râpoase pe care le fixează datorită lăstăririi şi drajonării; solicită lumină directă. Vegetează din zona de munte şi până în Deltă, îndeosebi în jud. Bacău, Vrancea, Buzău, Prahova, Dâmboviţa, Tulcea.

Recoltare. Fructele se desprind de pe ramuri cu foarfecele.

Principii active. Vitaminele C. B1, B2, carotenoide (provitamina A) dizolvate într-un ulei gras, acid folic, acizi graşi nesaturaţi, fitosteroli, inozitoli, acid nicotinic.

Acţiune farmacologică. Vitaminizant de excepţie, tonic, fortifiant; depurativ; antidiareic.

Recomandări majore. Avitaminoză, anemie, convalescenţă.
În fosta URSS era considerată planta strategică fiind cultivată în scopul administrării celor suferinzi în urma bolilor de radiaţii, piloţilor de supersonice şi cosmonauţilor alături de afine.
Alte recomandări. Urticarie, diverse dermatoze; diaree benignă.

Mod de administrare. Infuzie (1-2 linguriţe la cană), 2 căni pe zi.

Intră în formula ceaiului gastric stimulent. Fructele (singure sau împreună cu măceşele) pot constitui un ceai alimentar de fiecare zi, cu mare valoare vitaminizantă.
Fructele crude se spală, se usucă la temperatura camerei pentru îndepărtarea apei apoi se pot administra ca atare sau se pot combina parte la parte cu miere de albine în care se păstrează şi se conservă timp îndelungat. Pasarea fructelor printr-o sită sau trecere prin storcător (atenţie că seminţele sunt foarte dure şi poate cauza distrugeri storcătorului) în scopul îndepărtării pieliţei şi a seminţelor duce la obţinerea unui suc ce se poate îndulci cu miere de albine. După obţinerea sucului se vor separa două faze, una uleioasă care se ridică la suprafaţă şi una apoasă. Faza uleioasă este recomandată celor suferinzi de ulcer gastric sau duodenal şi celor care au arsuri în urma unor esofagite de reflux. Din seminţe se poate prepara o fiertură (cca. 15 min) care poate fi administrată ca purgativ.

Din fructele uscate  (sau crude) se extrage un ulei de culoare rosie portocalie foarte bogat in Vitaminele B si beta caroten însoţit de coenzima Q10. Uleiul se poate administra ca atare in picături (pt. esofagite, laringite) sau in capsule operculate (pt. ulcere sau alte afecţiuni interne), administrarea externă a uleiului s-a dovedit foarte eficientă în ulceraţii, ulcere varicoase, arsuri, eczeme, prurit şi în diferite preparate cosmetice.

